AAP Poster: মিসড কলেই সদস্য, আপের পোস্টার এবার বারাসতে

বারাসত: পঞ্জাবে ভাল ফল করেছে আম আদমি পার্টি। তারপরই এবার পশ্চিমবঙ্গে আম আদমি পার্টির পোস্টার। শুক্রবার মালদহের পর শনিবার উত্তর ২৪ পরগনার বারাসতে পড়ল আম আদমি পার্টির পোস্টার।

দিল্লির মুখ্যমন্ত্রী অরবিন্দ কেজরিওয়ালের ছবি সহ মোবাইল নম্বর(৮৯২৯৩৪৭৮৯৯) দিয়ে পোস্টার পড়ল বারাসত নবপল্লী এলাকার তৃণমূলের খাসতালুক ৭ ও ৮ নম্বর ওয়ার্ডে। যোগদানের জন্য দিতে হবে মিসড কল। উল্লেখ্যোগ্য ভাবে পোস্টারে স্লোগান দেওয়া হয়েছে, নোংরা রাজনীতিকে সাফ করতে বাংলায় এবার আসছে আপ। পশ্চিমবঙ্গে আপের কর্মীদের দাবি, আগামী পঞ্চায়েত নির্বাচনে ময়দানে নেমে তাঁরা লড়াই করবেন এবং রাজ্যের বিভিন্ন পঞ্চায়েতে প্রার্থীও দেবেন।

বৃহস্পতিবার পাঁচ রাজ্যে বিধানসভা ভোটের ফল ঘোষণা হয়েছে। ওই পাঁচ রাজ্যের মধ্যে চার রাজ্যেই বিজেপি জয়ী হয়েছে। উল্লেখযোগ্যভাবে পঞ্জাবে কংগ্রেসকে হারিয়ে জয়ী হয়েছে কেজরিওয়ালের দল। পাঁচ রাজ্যেই ধরাশায়ী কংগ্রেস।

আরও পড়ুন: Delhi Fire: দিল্লিতে বিধ্বংসী অগ্নিকাণ্ডে মৃত ৭, ভস্মীভূত ৬০টি ঝুপড়ি

পঞ্জাবে জয়ী হওয়ার পরই রাজনৈতিক মহলে প্রশ্ন উঠছে, জাতীয় রাজনীতিতে বিজেপির প্রধান বিরোধী মুখ কি অরবিন্দ কেজরিওয়াল? ২০২৪-এ লোকসভা নির্বাচন। ২০১৯-এর লোকসভা ভোটে বিজেপি ঝড়ের পরও দিল্লির বিধানসভা ভোটে বিজেপিকে হারিয়েছে আপ। এবার পঞ্জাবে কংগ্রেসকে হারিয়ে মোদির বিরুদ্ধে প্রধান মুখ হয়ে উঠতে চলেছে বলে মনে করছেন রাজনৈতিক বিশেষজ্ঞরা। সেই ধারা বজায় রেখেই পশ্চিমবঙ্গেও এবার সংগঠন তৈরি করতে চলেছে আম আদমি পার্টি।