জামিনের আবেদন খারিজ, আপ নেতাকে আত্মসমর্পণের নির্দেশ সুপ্রিম কোর্টের

নয়াদিল্লি: আম আদমি পার্টির (Aam Admi Party) নেতা সত্যেন্দ্র জৈনকে (Satyendra Jain) জামিন দিল না সুপ্রিম কোর্ট (Supreme Court)। সেই সঙ্গে অন্তর্বর্তী জামিন খারিজ করে অবিলম্বে তাঁকে আত্মসমর্পণের নির্দেশ দেওয়া হয়েছে। আর্থিক তছরুপ মামলায় ২০২২ সালের মে মাসে গ্রেফতার হন জৈন। ২০১০ থেকে ২০১২ এবং ২০১৫ থেকে ২০১৬ সালে তিনটি কোম্পানির মাধ্যমে বেআইনি আর্থিক লেনদেনের অভিযোগ ছিল প্রাক্তন আপ মন্ত্রীর বিরুদ্ধে। গত বছরের মে মাসে চিকিৎসার কারণে সুপ্রিম কোর্টই জৈনকে অন্তর্বর্তী জামিন দেয়।

আরও পড়ুন: মাঝরাতে লাইনচ্যুত সুপারফাস্ট এক্সপ্রেস, আহত বেশ কয়েকজন

দিল্লি হাইকোর্ট (Delhi High Court) জামিন দিতে অস্বীকার করায় সুপ্রিম কোর্টে যান জৈন। বিচারপতি বেলা এম ত্রিবেদী ও পঙ্কজ মিথলের ডিভিশন বেঞ্চ চার দিন শুনানির পর রায়দান স্থগিত রেখেছিল। জৈনের আইনজীবী বিবেক জৈন শীর্ষ আদালতের কাছে অন্তর্বর্তী জামিনের মেয়াদ বাড়ানোর আবেদন করেছিলেন, কিন্তু সেই আবেদন এদিন খারিজ হয়ে যায়। দুই বিচারপতির বেঞ্চ আপ নেতাকে আত্মসমর্পণের নির্দেশ দেয়। ইডির তরফে অভিযোগ ছিল, স্ত্রী পুনম জৈনকে কাজে লাগিয়ে ওই তিন কোম্পানির উপর ছড়ি ঘোরাচ্ছিলেন সত্যেন্দ্র।