“আমরা পারিনি…”, ভোটের আগে এ কী বললেন কেজরিওয়াল!

দিল্লি: আসন্ন দিল্লির বিধানসভা নির্বাচন। তাই মসনদে টিকে থাকার লড়াইয়ে এখন ঘুঁটি সাজাচ্ছে আম আদমি পার্টি। এদিকে পার্লামেন্টের পর দিল্লি বিধানসভা দখল করতে মরিয়া পদ্ম শিবির। বিজেপিকে কি সেই লক্ষ্যে একধাপ এগিয়ে দিলেন অরবিন্দ কেজরিওয়াল? সম্প্রতি একটি সাক্ষাৎকারে তাঁর বক্তব্যকে ঘিরে ইতিমধ্যে শোরগোল পড়ে গিয়েছে। কারণ, ভোটের আগে আপ সরকারের গুণগান নয়, বরং একাধিক খামতি তুলে ধরেছেন কেজরিওয়াল। সম্প্রতি, একটি জাতীয় সংবাদমাধ্যমকে দেওয়া সাক্ষাৎকারে তিনি জানান, পাঁচ বছর আগে দিল্লির জনতাকে দেওয়া প্রতিশ্রুতির মধ্যে তিনটি প্রতিশ্রুতি পূরণ করতে ব্যর্থ হয়েছে আম আদমি পার্টির সরকার। কিন্তু আপ সরকারের কোন তিনটি খামতি তুলে ধরলেন তিনি? চলুন সেটা এবার জেনে নেওয়া যাক।

আরও পড়ুন: জেল থেকে বেরিয়ে হাতজোড় করে ক্ষমা চাইলেন অল্লু অর্জুন

সাক্ষাৎকারে দিল্লির আপ সরকারের তিনটি খামতি বলতে গিয়ে অরবিন্দ কেজরিওয়াল বলেন, “প্রথমত, যমুনা নদীর সাফাই এবং দূষণ রোধ। দ্বিতীয়ত, দিল্লির প্রতিটি পরিবারের জন্য বিশুদ্ধ পানীয় জল এবং তৃতীয়ত, দিল্লির সমস্ত সড়ককে ইউরোপীয় মান অনুযায়ী গড়ে তোলা।” কিন্তু কেন তাঁর নেতৃত্বাধীন সরকার এই তিন প্রতিশ্রুতি পূরণে ব্যর্থ হয়েছে? সেই ব্যাখাও দিয়েছেন তিনি। দিল্লির প্রাক্তন মুখ্যমন্ত্রী এই বিষয়ে বলেন, “আমরা যে তিনটি প্রতিশ্রুতি পূরণ করতে পারিনি, তার দু’টি প্রাথমিক কারণ রয়েছে। ২০২০ সালের বিধানসভা ভোটের পর প্রথম আড়াই-তিন বছর কোভিড অতিমারির ধাক্কা সামলাতে হয়েছে। পরবর্তী সময়ে সরকারে মন্ত্রী এবং জনপ্রতিনিধিদের বিভিন্ন মামলায় ফাঁসিয়ে জেলে পাঠানো হয়েছে। আমিও বাদ পড়িনি।” ভোটের আগে কেজরির এই স্বীকারোক্তি আম আদমি পার্টিকে চাপে ফেলতে পারে বলে মনে করছেন রাজনৈতিক বিশেষজ্ঞরা।